tartuNLP/wikipedia-smugri-20251201 huggingface dataset:
Suletud majandus

Suletud majandus ("closed economy") on majandustüüp, kus kaupade ja teenuste importi ja eksporti ei toimu, mis tähendab, et majandus on iseseisev ja sellel puudub majandustegevus väljaspool riiki. Ainsaks eesmärgiks on rahuldada kõiki kodutarbijate vajadusi riigi piires. Selle majandustüübi vastandiks on avatud majandus.
Puudused.
Praktikas pole praegu ühtegi suletud majandusega riiki, sest sellel on palju puudusi. Esiteks tuleb kõiki vajalikke kaupu toota olenemata sellest, kas majanduses on nõutavad tootmistegurid. See võib põhjustada ebaefektiivsust, mis tõstab tootmiskulusid ja seega suurendab tarbijate makstavat hinda. Suletud majandused kaotavad ka võimaluse müüa suuremale turule ning neil on teaduse ja tehnoloogia ülekande piirangute tõttu piiratud tootearendusvõimalused. Kolmandaks puuduseks on see, et ettevõtetel puudub juurdepääs ülemaailmsetele finantsturgudele, mis omakorda piiravad investeerimiseks saadaolevaid vahendeid. Lisaks võib suletud majandus anda domineerimise kohalikele tootjatele, kes võivad pakkuda madalama kvaliteediga ja kõrge hinnaga tooteid välismaiste tootjate konkurentsi puudumise tõttu. Kokkuvõtlikult öeldes on suletud majandusega riik välismaailmast välja lõigatud, kuid arvestades kui globaliseeritud tänapäeva maailm on, siis riikidel on võimatu niiviisi täiesti iseseisvalt toime tulla. 
Põhjused, miks suletud majandus tekkida võib.
Majandus on füüsiliselt oma kaubanduspartneritest eraldatud (näiteks eraldatud saar). Füüsilise isolatsiooni tõttu on kaupade transpordikulud väga kõrged. Kaubandusel pole mõtet, kui kaupade hind tõuseb transpordi kõrgete üldkulude tõttu ja seega kipub majandus sellistel juhtudel sulguma. Teiseks, valitsused määravad kaubavahetuse teiste majandustega maksude ja regulatsioonide näol, rikkumisi karistatakse. Valitsus püüab tulu saamiseks toetada oma kodumaiseid tootjaid ja maksustada rahvusvahelisi osalejaid. Viimaseks põhjuseks on see, et kodanikud võivad eelistada suhelda ja kaubelda ainult kodanikega, mis toob kaasa uue tõkke ja hõlbustab suletud majandust. Näiteks kui McDonald's Indiasse tuli, olid inimesed müügikohtade vastu, väites, et nad kasutavad oma roogades veiseliha ja see on kultuuri vastu.
Riigid, kel esineb suletud majandust.
Suletud majanduse tunnuseid esineb vaid kolmandates riikides. 
Suletud majanduse rahvusliku tulu valem.
formula_1
kus Y on rahvuslik sissetulek, C tähendab kogutarbimist, I koguinvesteeringut ja G valitsuse kogukulusid.
Juhamatti Aaltonen

Juhamatti Tapio Aaltonen (sündinud 4. juunil 1985 Ii vallas) on Soome jäähokimängija, kes mängib Soome kõrgliigaklubis Lahti Pelicans ründajana paremäärel.
Ta alustas klubikarjääri Soome klubis Oulun Kärpät, debüteerides Soome kõrgliigas hooajal 2002–03.
2003. aastal valis St. Louis Blues ta NHL-i "draft"is 284. valikuna, kuid Põhja-Ameerikas ei ole ta kunagi mänginud.
Regulaarselt hakkas Aaltonen Kärpäte meeskonnas Soome kõrgliigas mängima alates hooajast 2005–06. Aastatel 2007 ja 2008 tuli ta klubiga Soome meistriks.
Hooajal 2009–10 mängis ta Soome kõrgliigas Lahti Pelicansi ridades. Aaltonen lõi sel hooajal Soome kõrgliigas 28 väravat ning oli kahe teise mängija kõrval liigas suurim väravakütt.
Seejärel mängis ta kaks hooaega KHL-i klubis Magnitogorski Metallurg. Hiljem on ta mänginud veel Rootsi kõrgliigaklubides Rögle BK ja Skellefteå AIK, KHL-is Jokerites, Soome kõrgliigaklubis HIFK ning Šveitsi kõrgliigaklubis SC Bern.
Hooajal 2013–14 mängis taas Kärpätes. Samal hooajal tuli ta klubiga kolmandat korda Soome meistriks. Väljalangemismängudes oli Aaltonen kaheksa väravaga suurim väravakütt ning pälvis väljalangemismängude väärtuslikumale mängijale antava Jari Kurri auhinna. Kärpätega liitus ta jällegi 2020. aastal. 2022. aasta mais sõlmis ta lepingu Soome kõrgliigaklubiga Jukurit, kus mängis ühe hooaja.
Hooaja 2023/24 esimeses pooles mängis ta Tšehhi kõrgliigaklubis BK Mladá Boleslav ja Taani kõrgliigaklubis Esbjerg Energy. 2024. aasta veebruaris naasis ta Lahti Pelicansi.
Aaltonen tuli Soome koondises mängides 2011. aastal maailmameistriks. 2014. aasta taliolümpiamängudel võitis ta Soome koondisega pronksmedali.
Zach Redmond

Zachary Thomas Redmond (sündinud 26. juulil 1988 Traverse Citys Michiganis) on USA jäähokimängija, kes mängib kaitsjana Saksamaa kõrgliiga klubis EHC München.
Aastatel 2007–2011 mängis ta Ferris State University jäähokimeeskonnas.
2008. aastal valis Atlanta Thrashers ta NHL-i "draft"is 184. valikuna.
Hooaja 2010–11 lõpus debüteeris ta American Hockey League'i (AHL) klubis Chicago Wolves. Aastatel 2011–2014 mängis ta põhiliselt AHL-i klubis St. John's IceCaps. 2012. aastal valiti ta AHL-i tähtede mängule. NHL-is debüteeris Redmond hooajal 2012–13 Winnipeg Jetsi meeskonnas. Esimese värava lõi ta NHL-is 7. veebruaril 2013 mängus Toronto Maple Leafsi vastu.
2014. aasta juulis sõlmis ta kaheaastase lepingu Colorado Avalanche'iga. Hooaeg 2014–15 on jäänud tema NHL-i karjääri kõige resultatiivsemaks (5+15). 2016. aasta juulis sõlmis ta kaheaastase lepingu Montreal Canadiensiga. 2017. aasta oktoobris siirdus ta Buffalo Sabresi. Suurem osa hooajast 2017–18 mängis ta AHL-is Sabresi noorteklubis Rochester Americans, saades hooajal 2017–18 NHL-is Sabresi meeskonnas kirja kolm mängu. Aastatel 2018–2020 mängis ta ainult Rochester Americansis. Hooajal 2018–19 lõi Redmond AHL-is kaitsemängijatest enim väravaid (21), ta valiti sel hooajal liiga hooaja sümboolsesse koosseisu ja tähtede mängule ning pälvis parima kaitsemängija auhinna Eddie Shore Award.
2020. aasta aprillis sõlmis ta üheaastase lepingu EHC Müncheniga.
USA jäähokikoondise koosseisus võitis Redmond 2015. aasta maailmameistrivõistlustel pronksmedali.
Arturo Di Modica

Arturo Di Modica (26. jaanuar 1941 Vittoria Sitsiilia – 19. veebruar 2021 sealsamas) oli Itaalias sündinud ameerika skulptor. Ta oli tuntud Charging Bulli skulptuuri pärast, mille ta jättis 15. detsembril 1989 Ameerika Ühendriikidele kingituseks New Yorgi börsihoone ette.
Oravaratas

Oravaratas (inglise keeles "rat race") on majandusvaldkonna termin, mis tähendab lõputut, ennasthävitavat või mõttetut tegevust. Oravaratas viitab finantsilisele ning rutiinsele konkurentsivõitlusele, milles ei pruugita kunagi eesmärgini jõuda. Ingliskeelne termin "rat race" viitab inimeste ja rottide seosele asjatult preemia (rottide puhul juustu) poole püüelda.
Siinkohal saab välja tuua seosed, et mida suurem on sissetulek, seda suuremad on ka väljaminekud ning mida suuremaks muutub töötaja võlg, seda rohkem sõltub ta oma palgast. Seega on inimesed sunnitud töötama rohkem ning intensiivsemalt palgakõrgenduse nimel, et jõuda oma väljaminekud ja võlad ära maksta.
Eesti keeles on kujundlik fraas "nagu orav rattas" suure kasutussagedusega ning kehtib hõivatud inimese kohta, kes peab katkematult tööd tegema, et selle efektiivsus säilitada. Oravaratta seismajäämine ehk töö katkestamine võib kogu ettevõtte tööd mõjutada. 
Ajalugu.
Varaseim teadaolev ingliskeelse termini "rat race" kasutuselevõtt pärineb 1934. aastast. Viidates lennunduse väljaõppele, oli rottide võistlus algselt "liidrile järgnev" mäng, mille käigus hävitaja-praktikant pidi kopeerima kõik tegevused, mida teeb kogenud piloot. Alates 1945. aastast sai see fraas "konkurentsivõitluse" tähenduse.
Eestikeelne väljend "nagu orav rattas" on kasutusele võetud Ivan Krõlovi muinasjutust "Orav". Teos on välja antud 1833. aastal ning see on inimesele rakendatud väljendi teadaolev esimene kasutuskord. Teos, milles meile esitatakse fraseoloogilise üksuse tähendus "nagu orav rattas", räägib loomast, kelle päevad mööduvad lõputult mööda ratast jooksmas. Orav oli kindel, et tema amet on kõige tähtsam. Seetõttu ei mõelnud ta pikka aega küsimusele, kas rästas mööda lendab.
Oravarattast väljumine.
Mõju kulutamisharjumuste ja stressi vahel on vastastikune. Ebavajalike asjade peale raha kulutamine toob kaasa stressi ning see omakorda võib tekitada kehvad otsused. Halbu otsuseid tehes tekib oravaratas, millest välja pääsemiseks peab looma kindla struktuuri. Struktuuri toimimiseks tuleb esmalt leida tasakaal kulutamise ja säästmise vahel, alustades impulsiivsete ostude piiramisega. Järgmise etapina tuleks hädaolukordade jaoks hakata raha säästma, samaaegselt puhkamise olulisust meeles pidades. Ei ole olemas ühtset tasakaalu, vaid iga inimese jaoks on "õige" tasakaal erinev. Erinevaid aspekte silmas pidades on inimesel võimalus edukalt oravarattast väljuda.
Botev

Botev (bulgaaria keeles "Ботев") on Stara planina kõrgeim mäetipp (2376 m). See asub Bulgaaria geograafilise keskpunkti lähedal Põhja-Jendemis, Aprilci linnast (põhjas) 35,1 km ja Kaloferi linnast (lõunas) 37,4 km kaugusel. See on osa Kesk-Balkani rahvuspargist.
Mäetipp, kus asub meteoroloogiajaam, on nimetatud Hristo Botevi järgi.
Lontova tee

Lontova tee on tänav Kunda linna põhjaosas.
Lontova tee pikkus on 1489 meetrit ja tänava-ala laius 13 meetrit. Tänav algab Rakvere maantee lõpust, pöördub ida suunas ning ületab Kunda jõe. Suhteliselt sirge tänav ristub Sadama teega ja Metsa tänavaga ning lõpeb linna piiril. 
Hoonestus.
Hoonestus paikneb tänava läänepoolses osas, idapoolses osas ehitised puuduvad. 
Muus osas asuvad Lontova teel väiksemad elu- ja abihooned. Vanemad majad pole kasutusel. Tänaval kõnniteed puuduvad, tänav piirneb kogu pikkuses kõrghaljastusega.
Vaata ka.
Lontova
Hans Spiess

Hans Spiess (ka Hanuš Spiess, Johannes Spiess; sündinud 1440. aastal Maini-äärses Frankfurdis, surnud 1511. aastal Prahas) oli saksa hilisgooti kiviraidur ja ehitusmeister. Tema tuntuim teos on koos Benedikt Rejtiga ehitatud kuninglik oratoorium (palvesaal) Vladislav II jaoks Praha Püha Vituse katedraalis.
Triin Anni

Triin Anni (sündinud 23. septembril 1982) on eesti muusik, laulja, laulukirjutaja ja basskitarrist. 
Triin Anni on kaasa teinud basskitarristina ansamblis Blacky (alates aastast 2000), hiljem ka ansamblis Epoché ja Gosh. 
Triin Anni on õppinud laulmist Thea Paluoja käe all Rapla Laulustuudios ning basskitarri Taavo Remmeli käe all. 
Triin Anni on lõpetanud Eesti Muusika- ja Teatriakadeemia koolimuusika erialal (2000-2006) jazzisuunal.
Jacques Chaban-Delmas

Jacques Chaban-Delmas (sünninimi Jacques Michel Pierre Delmas; 7. märts 1915 Pariis – 10. november 2000 Pariis) oli Prantsusmaa riigitegelane.
Jacques Delmas lõpetas Pariisi Poliitikauuringute Instituudi juristi diplomiga. Seejärel teenis ta sõjaväes (juunis 1940 oli Alpi kindlusepataljoni koosseisus nooremleitnandi auastmes). Teise maailmasõja ajal osales Delmas varjunime Chaban all Prantsuse vastupanuliikumises. 1944. aastal oli 29-aastane Jacques Chaban-Delmas üks viiest vastupanuliikumise tegelasest, kellele anti brigaadikindrali sõjaväeline auaste. Samal aastal sai ta Auleegioni ordeni rüütliklassi teenetemärgi.
Pärast sõda sai Chaban-Delmas'st poliitik ja riigitegelane. Ta oli Bordeaux' linnapea kokku 48 aastat (1947-1995), Prantsusmaa Rahvuskogu esimees aastatel 1958–1969, 1978–1981 ja 1986–1988 ning president Georges Pompidou ametiajal Prantsusmaa peaminister (1969–1972). Aastatel 1961–1969 и 1973–1979 oli ta ka Euroopa Parlamendi liige.
Jacques Chaban-Delmas suri 10. novembril 2000 85 aasta vanuses oma majas Pariisis aadressil rue de Lille'i 1 südameatakki.
Ta maeti Pyrénées-Atlantiquesi departemangus Ascainis.
Phothi sadam

Phothi sadam (gruusia keeles ფოთის საზღვაო ნავსადგური) on Musta mere idaranniku üks peamisi meresadamaid, mis asub Rioni jõe suudmes Phothi linnas Gruusias. See on Transkaukaasia koridori (TRACECA) ristumiskoht, mis ühendab Constanţa sadamat (Rumeenias) ja Varna sadamat (Bulgaarias) Kaukaasia sisemaal ja selle taga asuvate Kaspia ümbruse ja Kesk-Aasia riikidega.
Leegitornid

Leegitornid (aserbaidžaani keeles "Alov qüllələri") on kolmest pilvelõhkujast koosnev kõrghoonete kompleks, mis asub Aserbaidžaani pealinnas Bakuus.
Nikolai Šamalov

Nikolai Terentjevitš Šamalov (vene keeles Николай Терентьевич Шамалов; sündinud 24. jaanuaril 1950 Peterburis (tollal Leningrad)) on Venemaa presidendi Vladimir Putini lähikonda kuuluv suurärimees.
Elukäik ja tegevus.
Ta oli 1990. aastate alguseni hambaarst Peterburis. Aastatel 1993–1995 oli ta Vladimir Putini alluvuses Peterburi linnavalitsuse välissuhete komitees. Putin paigutas ta 1993. aastal Siemensi esindajaks Peterburis, kellena ta müüs Siemensi meditsiinitehnikat (ametis kuni 2008. aastani). 1996. aastal rajas ta koos Vladimir Putiniga suvilakooperatiivi Ozero. Alates 2004. aastast oli ta Rossija panga kaasomanik. 2005. aastal rajas ta koos Venemaa suurärimeeste Dmitri Gorelovi ja Juri Kovaltšukiga kompanii Rosinvest, mis ehitas Musta mere äärde Gelendžikisse nn Putini palee. Alates 2006. aastast oli ta Viiburi laevatehase kontrollpaki üks omanikke. 2009. aastal saavutas ta Rosinvesti üle täieliku kontrolli.
23. detsembril 2009 avaldas Venemaa suurärimehest vilepuhuja Sergei Kolesnikov Novaja Gazetas artikli, kus ta nimetas Šamalovit üheks 13-st mõjukaimast Putini "sõbrast". 2015. aastal omas ta umbes 10 protsenti Rossija panga (Vladimir Putini lemmikpanga) aktsiatest.
2014. aastal kehtestas Euroopa Liit talle viisa- ja majandussanktsioonid.
Tema poeg on Kirill Šamalov.
Winchester Model 1897

Winchester Model 1897 (ka Model 97, M97 või Trench Gun ('kaevikupüss')) on Ameerika Ühendriikide pump-haavlipüss välise haamri ja torusalvega, mida tootis Winchester Repeating Arms Company. Model 1897 on John Browningu poolt konstrueeritud relva Winchester Model 1893 edasiarendus. Aastatel 1897–1957 toodeti üle miljoni Model 1897. Neid toodeti erinevate torupikkustega, 12- ja 16-kaliibriga ning nii kokkumurtavaid kui mittekokkumurtavaid. 16-kaliibrilisel mudelil on standardne torupikkus 28 tolli (u 71 cm), 12-kaliibrilisel 30 tolli (u 76 cm). Eritellimusel valmistati 20–30 tolli (u 51–76 cm) pikkuseid mudeleid. Model 1897 on olnud kasutuses Ameerika Ühendriikide sõjaväes, politseis ning jahipidamisel.
Remington Model 10

Remington Model 10 on Ameerika Ühendriikide pump-haavlipüss, mille konstrueeris Remington Armsile John Pedersen. Sellel on lukusisene lööknõel ja torusalv, mida laetakse ning mis väljastab hülsse relvaraami alt. Aastal 1930 hakati tootma ka C.C. Loomise poolt parendatud varianti Model 29.
Māris Grīnblats

Māris Grīnblats (5. jaanuar 1955 Kuldīga – 14. märts 2021) oli Läti poliitik. Ta oli aastatel 1995–1997 Läti haridus- ja teadusminister Andris Šķēle esimeses valitsuses.
Ta lõpetas 1973. aastal Kuldīga 1. Keskkooli ning 1982. aastal Läti Riikliku Ülikooli ajaloo- ja filosoofiateaduskonna. Ta töötas sotsioloogina ja õpetajana.
Ta oli aastatel 1993–2010 seimi liige. 21. detsembrist 1995 kuni 13. veebruarini 1997 oli ta Läti haridus- ja teadusminister Andris Šķēle esimeses valitsuses.
Mario Hezonja

Mario Hezonja (sündinud 25. veebruaril 1995 Dubrovnikis) on Horvaatia elukutseline korvpallur, kes mängib 2021. aastast Kreeka ja Euroliiga klubis Ateena Panathinaikos. Ta on aastatel 2015–2020 mänginud ka korvpalliliigas NBA.
Karjäär.
Hispaania.
Enne NBA-sse siirdumist mängis Hezonja aastatel 2012–2015 Hispaania klubi FC Barcelona duubel- ja esindusmeeskonnas, kellega tuli kaks korda Hispaania meistriks ning võitis karika ja superkarika.
NBA.
Hezonja valiti 2015. aasta NBA "draft"'ist viiendana Orlando Magicusse, kus ta viskas debüüthooajal keskmiselt 6,1 punkti mängus.
Oma parimal, 2017/18. hooajal kogus ta Magicus keskmiselt 9,6 punkti ja 3,7 lauapalli mängus, misjärel siirdus 2018. aasta suvel New York Knicksi. Knicksis keskmiselt 8,8 punkti ja 4,1 lauapalli toonud Hezonja liitus seejärel hooajaks 2019/20 Portland Trail Blazersiga.
2020. aasta novembris vahetati ta Memphis Grizzliesesse, kes lõpetas 11. detsembril temaga lepingu.
Kreeka.
22. veebruaril 2021 liitus Hezonja Kreeka kõrgliigaklubiga Ateena Panathinaikos, kellega mängib ka Euroliigas.
Rahvuskoondis.
Hezonja on Horvaatiat esindanud koondises 2014. aasta maailmameistrivõistlustel (10. koht), 2015. aasta Euroopa meistrivõistlustel (9. koht) ja 2016. aasta olümpiamängudel (5. koht).
Mirovice

Mirovice (saksa keeles "Mirowitz") on linn Tšehhis Lõuna-Tšehhi maakonnas Píseki ringkonnas. Mirovice asub Písekist umbes 25 km põhjas, České Budějovicest ligikaudu 67 km põhjaloodes ja Praha kesklinnast 70 km lõunaedelas.
Mirovice paikneb merepinnast 433 meetri kõrgusel.
Mirovicet on esmamainitud 1323. aastal. Mirovice sai linnaõigused 1853. aastal. 1945. aastal kaotas Mirovice linnaõigused, kuid sai need 1989. aastal tagasi.
Mirovice vanalinn on alates 1. septembrist 2003 ajalooline linnakaitseala.
Hampshire House

Hampshire House on korterelamu ja hotell, mis asub New Yorgis Manhattanil aadressil 150 Central Park South. See jääb Central Parki edelaserva, puiesteede Avenue of the Americas ja Seventh Avenue vahele. Ehitise 36 korrusel on kokku 155 korterit.
Liběchov

Liběchov (saksa keeles "Liboch") on linn Tšehhis Kesk-Tšehhi maakonnas Mělníki ringkonnas. Liběchov asub Elbe (Laba) paremal kaldal, Mělníkist umbes 6,5 km ja Praha kesklinnast ligikaudu 37 km põhjas.
Liběchovi on esmamainitud 1311. aastal. Liběchov sai linnaõigused 1935. aastal, vahepeal kaotatud linnaõigused anti tagasi 2007. aastal.
Liběchov on kõige väiksema elanike arvuga linn Kesk-Tšehhi maakonnas.
Linna olulisim vaatamisväärsus on Liběchovi loss. 16. sajandil rajatud kindlus ehitati aastatel 1720–1730 ümber barokkstiilis lossiks.
Essex House

Essex House on luksuslik hotell, mis asub New Yorgis Manhattanil aadressil 160 Central Park South. See jääb Central Parki edelaserva, puiesteede Avenue of the Americas ja Seventh Avenue vahele. Ehitise 42 korrusel on kokku 754 tuba.
Křivokláti loss

Křivokláti loss (tšehhi keeles "hrad Křivoklát", "Křivoklát"; saksa keeles "Burg Pürglitz") on 13. sajandist pärinev kuninglik kivikindlus ja -loss Rakovníki ringkonnas Kesk-Tšehhi maakonnas. Křivokláti küla tekkis 14. sajandil kindluse juurde. Loss asub keset kunagist kuninglikku jahipiirkonda ja mängis olulist rolli kuningliku õukonna varustamisel.
Ajaloost.
Křivoklát on Böömimaa hertsogite ja kuningate üks vanemaid kindlusi. Vanimast ehitisest on leitud savitatud puitkindlustuste osi, mis võisid pärineda 10. sajandist. Esimest korda mainiti linnust Praha Cosmase "Chronica Boemorumis". Křivokláti kindluse esimesed kiviehitised ehitati 12. sajandi lõpul või 13. sajandi alguses, millest on säilinud romaani piluakendega müüre. Otakar II Přemysli valitsusajal ehitati välja suur monumentaalne kuningaloss, see ehitati Václav IV ajal mõnevõrra ümber ja hiljem Vladislav II ajal laiendati kindlust oluliselt. All-linnusesse ehitati linnusekrahvi majad. Veidi enne 1400. aastat rajati Václav IV majutamiseks jahihooajal Točníki kindlus, nii et Křivokláti tähtsus õukonnaelu kohana veidi vähenes. 1422. aastal sai loss tulekahjus rängalt kahjustada.
Kuningas Vladislav II ehitas lossi alates 1470. aastatest uued eluruumid ja laiendas kaitseehitisi selle ümber, et loss oleks tema kui kuninga vääriline residents. Sel ehitusperioodil rajati kas 1480. või 1490. aastatel lossi juurde gooti arhitektuuri vormides kujundatud kabel, ajastu kontekstis pigem minevikulise stiiliga. Kabelis asub hinnaline altariretaabel, mille motiivid ja stiilijooned lasevad aimata hilisgooti Ulmi koolkonna tööd. Need 15. sajandi lõpu lossi ümber- ja juurdeehitised, mille arhitektiks peetakse Hans Spiessi, on Jagelloonide gootika silmapaistvad näited Böömimaal. Lossi kõige esinduslikum ruum on uhke tähtvõlviga kaetud kuningasaal, mis on Praha kindluse Vladislavi saali järel suuruselt teine võlvitud saal Tšehhis.
Üks hilisem tulekahju kahjustas ehitisi niivõrd, et ruume kasutati 16. sajandil ainult vanglana ja ehitis kaotas oma hea väljanägemise. 1743. aastal läks kindlus Fürstenbergide vürstisuguvõsa valdusse, see restaureeriti ja ehitati 19. sajandil romantismi vaimus ümber ning 1881. aastal toodi lossi Praha Fürstenbergide palee raamatukogu.
1929. aastal müüsid omanikud lossi koos inventariga Tšehhoslovakkia Vabariigile.
Tänapäeval on kindlus muuseum ja turismisihtkoht. Muuseumis asuvad jahirelvade, 14.-15. sajandi maalide ja raamatute kogud. Kindluses toimuvad igal aastal augustis festivalid: traditsioonilise käsitöö festival ja näitused ning "film noir"'ile pühendatud filmifestival. Kahel detsembri nädalavahetusel toimuvad lossis advendilaadad, kuhu on Prahast võimalik sõita ajaloolise lokomotiivi järgi ehitatud aururongiga, mis väljub Smíchovi jaamast.
Bach-Werke-Verzeichnis

Bach-Werke-Verzeichnis, lühend BWV (eesti keeles "Bachi teoste kataloog") on Johann Sebastian Bachi heliteoste kataloog. Kataloogi koostamise põhimõte on temaatiline. Kataloogi esimene versioon ilmus 1950. aastal muusikateadlase Wolfgang Schmiederi juhtimisel. 
Kantaatide puhul järgis Schmieder Bachi kogutud teoste väljaandes paika pandud järjekorda. Numeratsioonis järgnevad muud vokaalteoseid, seejärel teosed orelile ja klavessiinile ning lõpuks kammer- ja orkestrimuusika. Teoste rühmad algavad tsüklite või muude olulisemate teostega ning neile järgnevad üksikud teosed.
Kuigi kataloogis on tehtud mõningaid täiendusi ja parandusi, on kataloogi põhistruktuur on jäänud muutumatuks. Kuna hiljem on leitud veel Bachi teoseid ning mõned algselt Bachile omistatud teosed on osutunud ebaautentseteks, on numeratsioon osaliselt puudulik. Seetõttu on pärast oopusenumbrit 1080 teoseid, mis jäävad sobivast numbrite vahemikust välja. Kaheldava autorsusega teosed on kataloogi lisas.
Bachi teoste teine oluline kataloog on Bach-Compendium.
Vokaalteosed - BWV 1–524.
Missad, BWV 232-236.
Luterlikud missad
Üksikud missaosad, BWV 237–242 
Magnificat, passioonid, oratooriumid, BWV 243–249 
Neljaosalised koraaliprelüüdid, BWV 250–438 
Laulud ja aariad, BWV 439-524 
Oreliteosed - BWV 525–771.
Koraaliprelüüdid, BWV 599–771 
Klavessiiniteosed - BWV 772–994.
Kahe- ja kolmehäälsed teosed, BWV 772–805 
Süidid, BWV 806-845 
Prelüüdid ja fuugad, BWV 846–962 
Sonaadid, kontserdid, variatsioonid, BWV 963–994 
Kammermuusika - BWV 995-1040.
Teosed lautole, BWV 995–1000, 1006a 
Teosed soolopillile, BWV 1001-1013 
Sonaadid klavessiiniga või basso continuoga, BWV 1014-1040 
Orkestriteosed - BWV 1041-1071.
Süidid, BWV 1066-1071 
Kontrapunktilides teosed - BWV 1072-1080 
Muud teosed.
Hiljem avastatud teosed, BWV 1081–1128 
Katalooginumbrid pärast 1080 sisestati alles pärast Bachi teoste kataloogi loomist (1950) ja hiljem sisaldavad need JS Bachi teoseid.
Lisad.
I lisa - fragmendid ja kadunud teosed, BWV Anh. 1–23 
II lisa - kahtlased teosed, BWV Anh. 24–155 
III lisa - Bachile omistatud teosed, BWV Anh. 156-189 
Hilisemad lisa lisad, BWV Anh. 190–213
Uurdenuga

Uurdenuga on nuga puunõu küljelauadadesse uurde tegemiseks, millesse kinnitati põhi.
Uurdenuga on Fennoskandiale iseloomulik tööriist, kuid oli üldises kasutuses ka Ingerimaal, Läti põhjaosas ning Eestis, eriti kaua kasutasid seda Avinurme püttsepad. Kadus tarvituselt enamasti 20. sajandi algul.
Noa tera oli 4–5 cm pikk ning varre pikkus oli umbes 0,5 m. Uuret lõigati tööpingil vastava aluse peal, kusjuures uurdenuga hoiti mõlema käega ning lõikele suurema kindluse andmiseks toetati noa vars vastu õlga. Nõulauda hoiti paigal pingist läbikäiva nööri abil, mida sai pingi alt jalaga pingutada. Uure lõigati nelja lõikega – algul kahe tõmmatud kriipsu kohalt risti puusse, seejärel kahe lõikega keskelt poolviltu äärte suunas uurde põhjani välja. Lõpuks lükati keskele jäänud kolmnurkne hari ära.
Saare (perekonnanimi)

Saare on eesti perekonnanimi.
2021. aasta 1. jaanuari seisuga oli Eestis perekonnanimi Saare 473 inimesel: 229 mehel ja 244 naisel. Perekonnanimede levikult on Saare meeste puhul 236. kohal ja naiste puhul 248. kohal. Nimi on levinuim Pärnu maakonnas, kus neid on 10 000 elaniku kohta 11,86.
Sanofi

Sanofi on Prantsuse riikidevaheline ettevõte, mille tegevus hõlmab farmaatsiat (eelkõige retseptiravimeid diabeedi, haruldaste haiguste, hulgiskleroosi ja onkoloogia ning tarbijate tervisetoodete valdkonnas) ja vaktsiine.
2015. aastal, varsti pärast Olivier Brandicourt saabumist tegevjuhiks, alustas grupp strateegilist üleminekut organisatsioonilt geograafiliste piirkondade kaupa (seitse üksust) toodete järgi (viis üksust).
Prantsuse juhtiv teadus- ja arendustegevuse ettevõte Sanofi investeeris 2018. aastal sellesse valdkonda 5,894 miljardit eurot (17,1% käibest).
Paul Anka

Paul Albert Anka (sündinud 30. juulil 1941 Ottawas) on Kanada-Ameerika laulja, laulukirjutaja ja näitleja.
Anka saavutas 1950. aastate teisel poolel "teen idol"i tuntuse selliste hittlauludega nagu "Diana", "You Are My Destiny", "Lonely Boy" ja "Put Your Head on My Shoulder". 1957. aastal jõudis "Diana" Suurbritannia singlite edetabelis esikohale ja oli samal aastal Suurbritannias enimmüüdud singel. 1959. aastal jõudis "Lonely Boy" esikohale USA singlite edetabelis Billboard Hot 100.
Tal oli mitmeid hitte ka 1960.–1980. aastatel. USA-s oli tema teiseks esikohahitiks 1974. aastal koos Odia Coatesiga salvestatud duett "(You're) Having My Baby".
Anka kirjutas oma laulud ise. Lisaks kirjutas ta muuhulgas populaarse jutusaate "The Tonight Show Starring Johnny Carson" tunnuslaulu, Tom Jonesi ühe suurima hiti "She's a Lady" (1971), ingliskeelsed sõnad laulule "My Way", mida on esitanud loendamatul arvul teised artistid, teiste seas Frank Sinatra, ning oli Michael Jacksoni laulude "This Is It" ja "Love Never Felt So Good" kaasautor.
Ta on teinud külalisesinemisi mitmetes filmides ja telesarjades.
1975. aastal pälvis ta Juno auhinna kategoorias "Aasta helilooja". 1980. aastal võeti ta Kanada Muusika Kuulsuste Halli liikmeks. 2004. aastal sai ta Order of Canada ohvitseriks.
Jevišovice

Jevišovice (saksa keeles "Jaispitz") on linn Tšehhis Lõuna-Morava maakonnas Znojmo ringkonnas. Jevišovice asub Austria piirist umbes 16 km kaugusel, Znojmost umbes 14 km põhjas ja Brno kesklinnast ligikaudu 51 km lääneedelas.
Jevišovice paikneb merepinnast 380 meetri kõrgusel.
Jevišovicet on esmamainitud 1289. aastal. 1945. aastal kaotas Jevišovice linnaõigused, kuid sai need 2007. aastal tagasi.
Jevišovice vanalinn on alates 20. novembrist 1990 ajalooline linnakaitseala.
Emajõe rohekoridor

Emajõe rohekoridor ehk rohevöönd on looduslike ja poollooduslike alade kompleks Tartu linnas, mis moodustab linna rohetaristu põhiosa, pakkudes kõiki ökosüsteemiteenuseid ning aidates tagada elurikkuse ja sidususe kesklinna parkide süsteemi, linna rohevõrgustiku ja linnalähiste rohealade vahel Kärevere looduskaitsealast kuni Ropka-Ihaste looduskaitsealani.
Linna tähtsuselt teine rohekoridor on raudteekoridor, mis ühendab linnavälised poollooduslikud ja looduslikud alad linnaga.
Rožmberk nad Vltavou

Rožmberk nad Vltavou (saksa keel "Rosenberg an der Moldau") on linn Tšehhis Lõuna-Tšehhi maakonnas Český Krumlovi ringkonnas. Rožmberk nad Vltavou asub Vltava jõe ääres, Austria piirist vähem kui 6 km kaugusel, Český Krumlovist umbes 18 km lõunas ja České Budějovicest ligikaudu 37 km lõunaedelas.
Kohalikku lossi on esmamainitud 1250. aastal. 10. oktoobril 2006. aastal anti Rožmberk nad Vltavoule tagasi vahepeal kaotatud linnaõigused.
Rožmberk nad Vltavou on kõige väiksema elanike arvuga linn Lõuna-Tšehhi maakonnas.
Rožmberk nad Vltavou kesklinn on alates 19. novembrist 1990 ajalooline linnakaitseala.
Linna olulisim vaatamisväärsus on Rožmberki loss.
Beñat Etxebarria

Beñat Etxebarria Urkiaga (tuntud ka lihtsalt kui Beñat; sündinud 19. veebruaril 1987 Igorres) on endine Hispaania jalgpallur (keskpoolkaitsja).
Ta alustas klubikarjääri Athletic Bilbaos, mille noorteakadeemiaga liitus ta 1998. aastal. Aastatel 2005–2008 mängis ta põhiliselt klubi reservmeeskonnas Hispaania tugevuselt kolmandas liigas. Hispaania kõrgliigas tegi ta klubi põhimeeskonnas debüüdi 29. oktoobril 2006 mängus CA Osasuna vastu.
2009. aasta suvel liitus ta Real Betisega. Esimesel hooajal mängis ta klubi reservmeeskonnas Hispaania tugevuselt kolmandas liigas. Aastatel 2010–2013 kuulus ta Betise põhikoosseisu, mängides klubiga kahel viimasel hooajal Hispaania kõrgliigas.
2013. aasta juunis naasis Beñat Athletic Bilbaosse, kellega sõlmis viieaastase lepingu. Sinna jäi ta kuni hooaja 2019–20 lõpuni.
Tema klubikarjääri viimaseks klubiks jäi Austraalia kõrgliiga klubi Macarthur, kus ta mängis hooajal 2020–21.
2012. aastal kuulus Beñat neljas kohtumises Hispaania jalgpallikoondise koosseisu.
Harlem River Drive

Harlem River Drive on New Yorgis Upper Manhattanil kulgev 6,76 km pikkune põhja-lõuna suunaline rohelusega ääristatud tee. See kulgeb mööda Harlemi jõe paremkallast Tenth Avenuest Inwoodis kuni Triboroughi sillani East Harlemis.
Blacky (album)

"Blacky" on ansambli Blacky esimene album, mis ilmus aastal 2000. 
Ansambli Blacky asutas 1998. aastal laulja Lea Dali Lion. Ansamblis musitseeris ta toona neiupõlvenimega Lea Teemets koos oma esimese abikaasa Elmar Liitmaaga. Albumi üks tuntumaid lugusid "Ära piina mind" ilmus 1999. aasta aprillis. Albumi esitluskontsert toimus 5. mai 2000 Tallinnas Café Amigos.
The Lucky One (Uku Suviste laul)

"The Lucky One" on laul, mis esindas Eestit Rotterdamis 2021. aasta Eurovisiooni lauluvõistlusel. Loo autorid on Uku Suviste ja Sharon Vaughn, esitaja Uku Suviste, produtsent Dimitris Kontopoulos. 
Võistluse Eesti Laul 2021 superfinaalis kogus laul "The Lucky One" 46,5% häältest. 
Laul esitati Eurovisiooni teises poolfinaalis inglise keeles, kogus 58 punkti ja sai sellega oma poolfinaalis 13. koha. Seega Eesti laul Eurovisiooni finaali ei pääsenud.
Píseki Maarja Sündimise kirik

Píseki Õnnistatud Neitsi Maarja Sündimise kirik on roomakatoliku kirik Píseki ajaloolises kesklinnas Píseki ringkonnas Lõuna-Tšehhi maakonnas. 13. sajandist pärit gooti kirik on kolmelööviline basiilika, selle massiivne torn on linna sümbol ja Píseki kõrgeim ehitis. Kirik on üks paremini säilinud ehitismälestisi varagooti perioodist Tšehhis.
Ehituslugu.
Kirik on üks Böömimaa kuninga Otakar II Přemysli käsul algatatud hulgast ehitusprojektidest Lõuna-Böömimaal Písekis ja Zvíkovis. Pühakoja ehitust alustati traditsioonilisel viisil kooriruumi ehitamisega 1240. aastal. Esimesena valmisid hulknurkse lõpmikuga kooriruumi müürid, seejärel katusesõrestik, mis kaitses ehitust võlvimise ajal, ja viimaks võlvid. Võidukaar ehitati ajutise seinaga kinni, et hoones saaks alustada jumalateenistuste pidamist.
Töö järgmises etapis hakati püstitama kaht torni läänefassaadi nurkades ja samal ajal ehitati pikihoone müüre. Peasissepääs tehti ebatavalisel viisil kiriku põhjaseina. pärast välisseinte valmimist ehitati käärkamber kooriruumi kõrvale ja kõrgseinte arkaadid, kõrgseinte valmimise järel võlviti kõik löövid ristroidvõlvidega. Viimaseks etapiks jäi vaheseina lammutamise võidukaarest. Arvatavasti pühitseti kirik 1360. aasta paiku.
Algselt oli kirikul kaks madalat läänetorni, põhjapoolne torn on säilinud algses katuseharjast madalamas kõrguses. 15. sajandi lõpul ehitati lõunatorn massiivsemaks ja kõrgemaks, 72 meetri kõrguseks. 15. sajandi originaaltalad on tornis tänaseni säilinud. Ehitustöid juhtis ehitusmeister Mikulas Pisecký.
Aastail 1741–1743 ehitati kiriku lõunalöövi Püha Jan Nepomuki kabel.
Kirikut rekonstrueeriti vähesel määral uusgooti stiilis arhitekt Josef Mockeri juhtimisel.
Sisustus.
Kiriku piilaritel on säilinud jälgi hilisromaani-varagooti seinamaalingutest. Külgaltaris on 14. sajandi tahvelmaali, nn Píseki madonna, koopia (originaal varastati 1975. aastal). Barokses Jan Nepomuki kabelis on veduut, mis kujutab Písekit enna 18. sajandi keskpaika. Muu sisustus on uusgooti stiilis.
Välislingid.
The Deanery Church of the Birth of the Virgin Mary. - Písek - Sightseeing. - visitpisek.cz
Píseki kivisild

Píseki kivisild (tšehhi keeles "Kamenný Most", "Kamenný most v Písku") on 13. sajandist pärinev kivisild Lõuna-Tšehhi maakonnas Písekis, mis kulgeb üle Otava jõe ja on vanim sild Tšehhis.
Ajaloost.
Sild ehitati Otakar II Přemysli käsul millalgi enne 13. sajandi lõppu. Esimene kirjalik mainimine on aastast 1348. Píseki kivisild on vanim Tšehhi sild. See kuulub üldse vanimate keskajal ehitatud ja tänaseni säilinud sildade hulka Euroopas: ainult Regensburgi kivisild on vanem, pärinedes aastaist 1135–1146. Píseki sild asub vanal Nürnbergi ja Praha vahelisel kaubateel nimega Goldene Strasse, mis kulges sellel kohal üle Otava.
Kirjeldus.
Sild on 110 meetrit pikk ja 6,25 meetrit lai, sellel on seitse kaart ja see tundub Praha Karli silla väiksema väljaandena. Kuus sillakaart pärineb 13. sajandist, seitsmes lisati 1768. aastal ja on kaks korda laiema sildeavaga, et olla parvedele läbitav. Kuus sillapiilarit ehitati kuival maal: töölised ümbritsesid piilarite ehitusplatsid müüridega, mille ümbert sai jõgi voolata. Keskaegsed tornid silla mõlemas otsas pole säilinud: esimene hävis 1768. aasta üleujutuses, mis olevat viinud kaasa torni koos vahiga, teine torn lammutati 1825. aastal, ettekäändeks jalgujäämine uutele transpordiviisidele.
Silda ääristavad baroksed skulptuurid, koopiad liivakivist originaalkujudest, mis nüüd asuvad Prácheňi muuseumis. Skulptuurid kujutavad Kolgata stseeni ristilöödud Kristuse ja taganutjatega, Jan Nepomukki inglitega, püha Annat ja püha Antoniust Paduast. Sild on üle elanud palju suuri üleujutusi, näiteks 1432. ja 1768. aastal, viimane neist oli 2002. aastal, kui Otava veetase tõusis nii kõrgele, et rebis lahti kivibarjääri, kuid sild ise pidas üleujutuses vastu.
Boží Dar

Boží Dar (saksa keeles "Gottesgab") on linn Tšehhis Karlovy Vary maakonnas Karlovy Vary ringkonnas. Boží Dar asub Saksamaa piiri ääres, Karlovy Varyst umbes 21 km põhjas.
Boží Dar asub Maagimäestikus, merepinnast 1038 m kõrgusel. Boží Dar on kõige kõrgemal asuv linn Tšehhis.
Asula rajati 1533. aastal. 1546. aastal sai Boží Dar vaba kaevanduslinna õigused. Linnas kaevandati hõbedat. Kolmekümneaastase sõja järel kaevandati linnas põhiliselt arseeni ja tina. 18. sajandi keskpaiku alustati linnas uuesti hõbeda kaevandamist, kuid see lõpetati 1820. aastal.
Must (karvavärvus)

Musta karvkatte värvi tunnused:
Ühtlased mustad karvad. 
Puhas must on vähe levinud värvus. Puhas must tähendab seda, et hobusel pole mitte ühtegi teist värvi karva, peale musta.
Saba ja lakk on üleni mustad.
Výsluní

Výsluní (varasem tšehhikeelne nimi Suniperk, saksa keeles "Sonnenberg") on linn Tšehhis Ústí maakonnas Chomutovi ringkonnas. Výsluní asub Saksamaa piirist natuke rohkem kui 5 km kaugusel, Chomutovist umbes 12 km läänes.
Výsluní asub merepinnast 724–783 meetri kõrgusel.
Asulat on esimest korda mainitud 1547. aastal. Aleviks sai 1565. aastal ja linnaks 1584. aastal. 1597. aastal ülendati Výsluní kuninglikuks mäelinnaks. Kolmekümneaastases sõjas sai linn rängalt kannatada. 1640. aastal põles linn tulekahjus peaaegu täielikult maha.
Helsingi sünagoog

Helsingi sünagoog (soome keeles "Helsingin synagoga", rootsi keeles "Helsingfors synagoga") on sünagoog Soome pealinnas Helsingis Kamppi linnaosas aadressil Malminkatu 26.
Helsingi linn andis 1900. aastal juudi kogukonnale Kamppi linnaosas krundi sünagoogi ehitamiseks. 1904. aastal palkas juudi kogudus arhitekt Johan Jacob Ahrenbergi sünagoogi hoonet projekteerima. Ehitustööd algasid 1905. aasta kevadel ja hoone valmis 1906. aasta augustis.
Tallinna Linnapank

 
Tallinna Linnapank oli aastatel 1915–1940 Tallinnas tegutsenud krediidiasutus.
Tallinna Linnapank (vene keeles "Ревельский городской общественный банк") avati 8. veebruaril 1915. a. Mündi tänav nr. 2 majas. Panga esimesse juhatusse valiti direktoriks Ivan Vinogradov ja tema abideks Heinrich Väljamäe ja Jüri Jaakson. 
1940. aastal kuulusid Tallinna Linnapanga juhatusse ja nõukogusse: panga esimees Paul Kurvits esimehe asetäitja juhatuse liige Tõnu Loik, Rudolf Moorma, ja nõukogu liige Anton Uesson, A. Maikallo, J. Pikkov, August Kitsberg, August Gustavson ja Jaan Piiskar.
1940. aasta 19. novembril Eesti NSV Rahvakomissaride Nõukogu otsusega asutati Eesti Vabariiklik Kommunaalpank, andes tema juhtimisele Tallinna, Tartu ja Narva Linnapangad kõigi nende aktivatega ja passivatega ning Eesti Vabariiklikule Kommunaalpangale anti üle ruumid, missuguseid kasutasid natsionaliseeritud Tallinna Linnapank. Eesti Vabariikliku Kommunaalpanga juhataja kohustetäitjaks määrati Leo Epstein.
Píseki loss

Píseki loss on 13. sajandist pärit kindlus ja endine kuningaloss Písekis Lõuna-Tšehhi maakonnas, mille säilinud osas tänapäeval tegutseb Prácheňi muuseum (Prácheňi nime kannab linna ümbritsev maa-ala).
Ajaloost.
Esimest korda mainiti lossi kirjalikes allikates 1254. See ehitati Böömimaa kuninga Otakar II Přemysli käsul, kes muutis Píseki kuninglikuks kindlustatud linnaks. Kindlus ehitati muu linnaga samal ajal, mis seletab kindluse loomulikku sobitumist linna sisse. Viimane valitseja, kes lossis elas, oli Václav IV. 1419. aastal läks kindlus Píseki linnusekrahvi Jan Hájek of Hodětíni omandusse ja vahetas hiljem veel korduvalt omanikke. Lossil oli algselt kolm kaitsetorni, millest ükski pole tänapäevaks säilinud. Kunagisest neljatiivalisest konvendihoone tüüpi ehitisest on säilinud läänetiib suure võlvitud gooti saaliga, mida kaunistavad 15. sajandi freskode koopiad. 1509. aastal läks loss Píseki linna valdusse kuni aastani 1547. Järgnevate aastate ja sajandite jooksul hoone lagunes hüljatuna. 1851. aastal lammutati lossi kolm tiiba, väravatorn ja barbakaan, nii et loss sai tänapäeval tuntud välimuse.
Lossi säilinud osas tegutseb Prácheňi muuseum. Muuseum asutati 1848. aastal endise kuningalossi ainsas säilinud tiivas. Muuseumi fond loodi 1902. aastal, kui direktoriks oli tunnustatud ajaloolane, Písekist pärit August Sedláček.
Välislingid.
Wellcome on Prácheň muzeum website. - Prácheňské muzeum v Písku
Stárkov

Stárkov (saksa keeles "Starkstadt") on linn Tšehhis Hradec Králové maakonnas Náchodi ringkonnas. Stárkov asub Poola piirist natuke rohkem kui 9 km kaugusel, Náchodist umbes 13,5 km põhjas ja Hradec Královést ligikaudu 43 km kirdes.
Stárkovit on esmamainitud 1250. aastal, linnaõigused sai 1573. aastal.
Stárkovi vanalinn on alates 1. septembrist 2003 ajalooline linnakaitseala.
Dario Šarić

Dario Šarić (sündinud 8. aprillil 1994 Šibenikis) on Horvaatia elukutseline korvpallur, kes mängib 2019. aastast NBA klubis Phoenix Suns.
Karjäär.
Euroopa.
Šarić alustas karjääri kodumaal, kus mängis aastatel 2009–2014 Zagrebi klubides Zrinjevac, KK Zagreb, Dubrava ja Cibona ning tuli korra Horvaatia meistriks ja kaks korda karikavõitjaks.
Seejärel jätkas ta karjääri Türgis, kus mängis aastatel 2014–2016 Instanbuli klubis Anadolu Efes, kellega võitis 2015. aastal Türgi karika ja osales ka Euroliigas.
NBA.
Šarići mängijaõigused omandas 2014. aasta NBA "draft"'i 12. valikuga Orlando Magic, kes vahetas need kohe edasi Philadelphia 76ersile. Debüüthooajal (2016/17) kogus ta 76ersis keskmiselt 12,8 punkti ja 6,3 lauapalli mängus ning valiti uustulnukate sümboolsesse esimesse viisikusse.
Hooajal 2017/18 keskmiselt 14,6 punkti ja 6,7 lauapalli toonud Šarić vahetati 2018. aasta novembris Minnesota Timberwolvesi ja 2019. aasta suvel Phoenix Sunsi. Sunsis jäi hooajal 2019/20 tema arvele keskmiselt 10,7 punkti ja 6,2 lauapalli mängus.
Rahvuskoondis.
Šarić on Horvaatiat koondises esindanud 2014. aasta maailmameistrivõistlustel, 2016. aasta olümpiamängudel ning 2013., 2015. ja 2017. aasta Euroopa meistrivõistlustel.
Alena Schillerová

Alena Schillerová (sündinud 18. märtsil 1964 Brnos) on Tšehhi jurist ja poliitik. Ta oli 13. detsembrist 2017 kuni 17. detsembrini 2021 Tšehhi rahandusminister.
Ta sündis aastal 1964 Brnos. Ta lõpetas aastal 1986 Jan Evangelista Purkyně ülikooli õigusteaduskonna.
Ta oli aastatel 2016–2017 Tšehhi aserahandusminister. 13. detsembrist 2017 kuni 17. detsembrini 2021 oli ta Tšehhi rahandusminister.
Nõmme Majaomanike Pank

Nõmme Majaomanike Pank oli aastatel 1927–1940 tegutsenud krediidiasutus Eestis Nõmme linnas.
Nõmme Ühispanga asutav koosolek toimuski 1927 aasta 16. veebruaril, kus osanikuks astus 25 inimest. Ühispanga eesmärk oli koondada kogu Nõmme linna majaomanikud ühistegevusse ning lahendada laenu- ja hoiustusküsimused. Ühispangast sai eraisik algselt laenu kuni 500, juriidiline isik 5000 krooni.
1929. aastal nimetati Nõmme Ühispank ümber Nõmme Majaomanike Pangaks. Panga tegelaskonda kuulusid esimene Eesti rahaminister Juhan Kukk, Ühistegeliku Liidu esimees ja Ühistegevuskoja juht Aleksander Kask, Eesti Rahvapanga direktor Madis Käbin, ETA direktor Karl Kornel ja tööstur Oskar Kilgas.
Nõmme Majaomanike Panga majandustegevus oli tihedalt seotud teiste Nõmme linna majandusüksustega, milleks olid Tarvitajate Ühistu "Tulu" ja Kindlustusselts Nõmme. Kõik ettevõtted olid ühistegelikud ja kõigil kolmel oli oma kindel koht Nõmme infrastruktuuris. TÜ "Tulu" kaudu korrastati kaubandust ning hoiti kontrolli all hinnad. KS Nõmme kaudu saadi tuge ettevõtlusele ja kontrolliti raha liikumist. Nõmme Majaomanike Pank akumuleeris ettevõtlusest tulnud raha, krediteeris omakorda ettevõtlust ning tegi rahalisi operatsioone.
Nõmme Majaomanike Panga kaudu toimusid samas kõik Tulu ja KS Nõmme rahalised operatsioonid, samuti oli seal hoiul nende raha. Nõmme Majaomanike Pangal ja Kindlustusseltsil Nõmme oli ühine direktor, Karl-Aleksander Nõmmisto.
BMW N53

BMW N53 on Saksamaa autotootja BMW poolt toodetud vabalthingav ridakuus-bensiinimootor (R6), mida toodeti aastatel 2006–2013. N53 oli esimene BMW R6-mootor, mis kasutas otsesissepritse tehnoloogiat (inglise keeles "Gasoline Direct Injection", GDI). See vahetas välja N52 mootori ning oli M30-ga 1968. aastal alanud ajastu viimane vabalthingav reaskuuesilindriline mootor BMW valikus. Esmakordselt paigaldati N53 BMW 5. seeria E60/E61 mudeliuuendusele 2006. aastal.
BMW ei kasutanud N53 Põhja-Ameerikas, Austraalias ja Malaisia turgudel müüdavatel autodel seoses seal müüdava kütuse suure väävlisisaldusega ning nendel turgude mudelitel jätkati N52 kasutamist.
BMW N53 oli viimane vabalthingav R6-mootor BMW mootorite rivis, millest esimene oli 1968. aastal tootma hakatud BMW M30. N53 vahetati järk-järgult välja neljasilindrise N20 turbomootori vastu alates 2011. aastast. 
Disain.
Erinevalt eelkäijast N52, mis kasutas kaudsissepritset, võeti N53 puhul kasutusele otsesissepritse. Mootoriplokk on valmistatud magneesiumisulamist ja surveaste on 12.0:1. 
N53 töömaht oli kas 2,5 (N53B25) või 3,0 liitrit (N53B30). Võimsus sõltuvalt versioonist 140 kW (190 hj) kuni 200 kW (272 hj).
Kodusõja kangelaste mälestusmärk

Kodusõja kangelaste mälestusmärk või kommunaaride monument on Tartu Keskpargis asunud Eesti Töörahva Kommuunile ja Eesti punastele küttidele pühendatud mälestusmärk.
Mälestusmärk püstitati 1978. aastal, see paiknes Keskpargi Poe tänava poolses otsas Vabaduse puiestee poolses servas seal paiknenud tribüüni taga, selle autorid olid Endel Taniloo ja Stanislav Netšvolodov.
Mälestusmärk eemaldati volikogu otsusega 1990. aastal.
Maaja keeled

Maia keeled (ka maaja keeled) moodustavad ühe Kesk-Ameerika põliselanike keelkondadest. Andmebaasi Ethnologue järgi kuulub maia keelkonda praegu 31 keelt, mis kõik pärinevad ajaloolise maiade tsivilisatsiooni keelest. Maia keeli kõneleb tänapäeval üle kuue miljoni inimese peamiselt Mehhikos, Guatemalas, Belize’is ja Hondurases. Enamik kõnelejatest on kakskeelsed ja oskavad ka hispaania keelt. Kuna hispaania keelt peetakse sotsiaalselt prestiižsemaks, eelistavad paljud maiad seda oma rahvuskeelele ning seetõttu on enamik maia keeltest tänapäeval ohustatud.
Taksonoomia.
Maia keelkond jaguneb nelja suurde rühma:
Foneetika.
Maia keelte foneetika varieerub keeliti, kuid siiski on säilinud mitmed ühised jooned. Maia keelte algkeeles oli viis lühikest ja viis pikka vokaali, mis esinevad siiani enamikus maia keeltes. Maia keelte algkeel ei olnud toonikeel ning ka tänapäevastes maia keeltes on toonid erandlikud. Diftonge esineb harva. Pearõhu asukoht varieerub keeliti. Maia keeltele on iseloomulikud ejektiivid ehk suruhäälikud /pʼ/, /tʼ/, /kʼ/.
Tüpoloogia.
Klassikaline maia keel (2.–9. sajand) kasutas sõnajärge öeldis-sihitis-alus. Tänapäeval varieerub sõnajärg keeliti, kuid enamikus maia keeltes on öeldis endiselt esikohal.
Maia keeled on ergatiivkeeled, mis tähendab, et transitiivse lause aluse markeering erineb transitiivse lause sihitise ja intransitiivse lause aluse markeeringust.
Kiri.
Maiade tsivilisatsioon oli Ameerika põliselanike seas ainus, millel oli enne Euroopa kolonialistide saabumist välja kujunenud oma kiri. Vanimad kirjalikud ülestähendused ulatuvad juba 3. sajandisse e.m.a.. Alguses kasutati piltkirja, kuid hiljem arenes sellest välja silpkiri, mille iga märk tähistas konsonandi ja vokaali kombinatsiooni. Traditsiooniline maia kiri sisaldab üle tuhande hieroglüüfi. Tavaliselt kirjutati ja loeti neid kahes tulbas vasakult paremale.
Koloniaalajastul hakkasid Euroopa misjonärid maia keeli ladina tähestikus üles kirjutama. Tänapäeval kasutavadki maia keeled peaaegu ainult ladina tähestikku.
Tallinna linnasekretär

Tallinna linnasekretär on Tallinna Linnavalitsuse ametnik.
Tallinna linnasekretär
Ajalugu.
Tallinna linna kohaliku omavalitsusorganina moodustati 1887. aastal 26. märtsil Tallinna Linnavalitsus, kui kehtestati Läänemere kubermangude linnades 1870. aasta Vene üldine linnaseadus. Uue Linnaseaduse kohaselt said linna omavalitsusorganiks neljaks aastaks valitav linnavolikogu ("gorodskaja duuma", vene keeles "Ревельская Городская Дума"), kes omakorda valis neljast linnanõunikust koosneva linnaameti – "gorodskaja uprava" (vene keeles "Ревельская Городская Управа"), eesotsas Tallinna linnapeaga – "gorodskaja golovaga", vene keeles "Ревельская городская голова"). Esimene Tallinna linnapea raejärgsel ajal oli Oskar Artur von Riesemann.
Linnavalitsus tegutses linnapea juhtimisel ja koosnes volikogu poolt valitud kolmest kuni neljast linnanõunikust ja Tallinna linnasekretärist. Linnavalitsusele allusid kõik teised linna täidesaatvad organid, nagu osakonnad, komisjonid, hoolekogud, asutiste juhatajad ning linnaametnikud, samuti ka linna ettevõtted ja linnamõisad, mille tegevust juhtis linnavalitsus oma liikmete kaudu. Linnavolikogul ja -valitsusel oli ühine kantselei, mille tööd juhtis linnasekretär, Tallinna linnavalitsus tegutses Tallinna raekojas.
Umbsoo oja

Umbsoo oja on oja Edela-Eestis Viljandi maakonnas Mulgi vallas, Neitsi oja vasakpoolne lisajõgi.
Oja pikkus on 5,9 km, valgla pindala 7,3 km², langus 9,5 m ja lang 1,6 m/km. Oja saab alguse 64,5 m kõrgusel Umbsoo rabas Umbsoo ja Raamatu küla piiril ja suubub 55 m kõrgusel Räägu külas vasakult poolt Neitsi ojasse 5,2 km kaugusel selle suudmest. Oja kuulub Lääne-Eesti vesikonda ja Pärnu alamvesikonda.
Abertamy

Abertamy (saksa keeles "Abertham") on linn Tšehhi Karlovy Vary maakonnas Karlovy Varyi ringkonnas. Abertamy asub Saksamaa piirist umbes 7 km kaugusel, Karlovy Varyst ligikaudu 15,5 km põhjas.
Abertamy asub Maagimäestikus merepinnast keskmiselt 840 m kõrgusel. Abertamy on talispordikeskus.
Abertamyt on esmamainitud 1529. aastal. 1579. aastal kuulutati Abertamy kuninglikuks mäelinnaks. Linnas tegeldi hõbede kaevandamisega. Kolmekümneaastase sõja järel vähenes hõbeda kaevandamine ja põhiliseks sai tina kaevandamine. 22. juunil 2007 anti Abertamyle tagasi vahepeal kaotatud linnaõigused.
Hüsamettin Cindoruk

Ahmet Hüsamettin Cindoruk (sündinud 1. jaanuaril 1933 İzmiris) on Türgi poliitik. 1993. aastal oli ta Türgi presidendi kohusetäitja.
Elukäik.
Hüsamettin Cindoruk sündis 1933. aastal İzmiris Kreeta päritolu türklaste peres. Ta lõpetas Ankara Ülikooli õigusteaduskonna.
1960. aastal toimus Türgis sõjaväeline riigipööre. Hüsamettin liitus grupiga, mis proovis kaitsta vahistatud endist peaministrit Adnan Menderesi ja teisi Demokraatliiku partei poliitikuid. Kui tsiviilühiskond taastus, astus ta Õiglusparteisse. 
Aastail 1985–1987 oli ta Süleyman Demireli juhitud Tõelise Tee partei ametlik juht. Kui Demirel poliitikasse naasis, andis Hüsamettin partei juhtimise tollele üle. 
1991. aastal sai temast parlamendi spiiker. Kui Turgut Özal suri, sai temast presidendi kohusetäitja. Uutel valimistel sai presidendiks Süleyman Demirel, kes pakkus Hüsamettinile peaministrikohta, ent ta eelistas jääda spiikeriks. See avas tee Tansu Çillerile, nii asutas Hüsamettin oma Demokraatliku Türgi partei. Kui aga partei sai 1999. aasta valimistel alla 1% hääli, lahkus Hüsamettin poliitikast. 
Aastail 2009–2011 oli ta Demokraatliku Partei juhiks.
Červená Řečice

Červená Řečice (saksa keeles "Roth Retschitz", "Rothrecitz") on linn Tšehhis Vysočina maakonnas Pelhřimovi ringkonnas. Červená Řečice asub Pelhřimovist umbes 9,5 km põhjaloodes ja Jihlavast ligikaudu 32 km lääneloodes.
Červená Řečice paikneb merepinnast 455 meetri kõrgusel.
Červená Řečicet on esmamainitud 1279. aastal.
Červená Řečice vanalinn on alates 2003. aastast ajalooline linnakaitseala.
Kaçanik

Kaçanik (albaania keeles "Kaçaniku", serbia keeles "Качаник") on linn ja vald, mis asub Kosovo lõunaosas Ferizaji ringkonnas. 2011. aasta rahvaloenduse andmetel elab linnas 15 634 elanikku, samas kui vallas elab 33 409 elanikku.
Valla pindala on 220 km², hallates sealhulgas Kaçaniku linna ja 31 küla.